Man vas wat Eskom se Oberholzer glo met bom dreigJan Oberholzer. (Foto: Eskom/Twitter) ŉ Man is Vrydag in hegtenis geneem vir ŉ bomdreigement wat hy na bewering aan Jan Oberholzer, bedryfshoof van Eskom, gestuur het. Die inhegtenisneming kom sowat ses maande nadat die dreigement aanvanklik gestuur is. Eskom het in ŉ verklaring gesê Oberholzer het die dreigement in Mei vanjaar van ŉ onbekende nommer ontvang. Die kragvoorsiener se interne veiligheidspan het toe dadelik die voorval by die polisie aangemeld. “Dit is vasgestel dat die persoon wat die boodskap gestuur het, ŉ ongeregistreerde SIM-kaart gebruik het om die dreigement mee te stuur,” lui die verklaring. Die Valke, in samewerking met die private ondersoeker Bidvest Protea Coin, het eindelik Vrydag daarin geslaag om ŉ verdagte op te spoor. Die polisie het in die Vosman-omgewing in Emalahleni, Mpumalanga, op die verdagte toegeslaan. Volgens Eskom is daar ŉ oorweldige aantal bewyse wat die 27-jarige verdagte met die misdaad verbind. Hy is in polisieaanhouding totdat hy volgende week in die hof verskyn. Adv. Karen Pillay, sekuriteitsbestuurder by Eskom, sê dit is kommerwekkend dat Eskom se topbestuur so geteiken word. “Die aard van hierdie dreigemente noop enige persoon om op hul eie persoonlike veiligheid, en dié van hul familie te fokus eerder as wat hulle op die broodnodige werk waarmee hulle gelas is, te fokus,” sê sy. Volgens Pillay is ander van Eskom se topbestuurslede ook die afgelope paar maande met hierdie soort boodskappe geteiken. “Ons is egter dankbaar vir die Valke vir hul suksesvolle ondersoek en pogings om hierdie verdagte en ander soos hy op te spoor en vas te trek.” Eskom het onderneem om die polisie die nodige bystand te gee om te verseker dat die skuldige aan die pen ry.